Virallinen lehti nro C 289 , 11/10/1999 s. 0095



KIRJALLINEN KYSYMYS E-3837/98 esittäjä(t): Wilfried Telkämper (V) komissiolle (22. joulukuuta 1998) Aihe: Myrkyllisen jätteen varastointi Ranskan Wittelsheimissa sijaitsevaan Stocaminen kalisuolakaivokseen ja ympäristövaikutusten arvioinnista 3.11.1997 annettu neuvoston direktiivi 97/11/EY Neuvosto on ympäristövaikutusten arvioinnista annetulla direktiivillä 97/11/EY(1) tuonut julki, että kestävä ja ympäristön huomioon ottava kehitys on mahdollinen ainoastaan siten, että huomattavia ympäristövaikutuksia omaavat hankkeet tehdään luvanvaraisiksi, ja niiden ympäristövaikutukset arvioidaan. Neuvosto katsoo myös, että arviointi- ja lupamenettely on järkevä ainoastaan silloin, kun siihen otetaan asiasta vastaavien viranomaisten lisäksi myös suuri yleisö, jota asia koskee. Lupamenettelyssä on otettava huomioon myös toisen jäsenvaltion viranomaisten ja kansalaisten näkökannat, jos hankkeella voi olla huomattavia vaikutuksia tämän toisen jäsenvaltion ympäristöön. Vaikka jäsenvaltiot eivät vielä ole vieneet kyseistä direktiiviä kansallisiin lainsäädäntöihinsä, on ilmeistä, että direktiivi perustuu selvään ja yksiselitteiseen, yhteiseen poliittiseen tahtoon, jonka mukaan ympäristöä mahdollisesti vahingoittavissa hankkeissa on suoritettava arviointimenettely, jossa otetaan huomioon myös naapurimaiden mielipiteet. Elsassin Wittelsheimissa sijaitsevan maanalaisen myrkkyjätevaraston Stocaminen tapauksessa direktiivi 97/11/EY edellyttää, että ympäristövaikutusten arviointimenettelyssä kuullaan sekä ranskalaisia että saksalaisia. On nimittäin ilmeistä, että Stocamine-hankkeella on rajat ylittävä ulottuvuus. Jos myrkkyjätevarastossa sattuisi onnettomuus, koko Reinin yläjuoksun pohjavesialue saastuisi, ja katastrofi koskisi sekä Ranskaa että Saksaa. 1. Voiko komissio kertoa, mitä viranomaiset ovat kertoneet asiasta Ranskan ja Saksan kansalaisille, ja mitä heidän pitäisi kertoa? 2. Voiko komissio kertoa, ovatko ranskalaiset ja saksalaiset tutkijat laatineet puolueettomia lausuntoja Stocamine-hankeesta, ja tarvitaanko tällaisia lausuntoja? Komission jäsenen Ritt Bjerregaardinkomission puolesta antama vastaus (5. helmikuuta 1999) Komissio ei ollut tietoinen arvoisan parlamentin jäsenen mainitsemasta myrkyllisten jätteiden varastointihankkeesta. Komissio korostaa, että neuvoston direktiivi 97/11/EY on saatettava osaksi kansallista lainsäädäntöä viimeistään 14. maaliskuuta 1999, joten sen soveltamista ei voida vielä vaatia tähän hankkeeseen. Kysyjän toimittamien tietojen perustella vaikuttaa kuitenkin siltä, että hanke kuuluisi tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(2) liitteessä I olevan 9 kohdan soveltamisalaan. Jos hankkeen voidaan todeta koskevan myrkyllisten jätteiden varastointilaitosta, sen ympäristövaikutukset on arvioitava. Lisäksi mainitun direktiivin 7 artiklassa säädetään, että jos jäsenvaltio havaitsee, että tietyllä hankkeella on todennäköisesti merkittäviä ympäristövaikutuksia toisen jäsenvaltion alueella tai jos jäsenvaltio, johon todennäköisesti kohdistuu merkittävä vaikutus, niin vaatii, sen jäsenvaltion, jonka alueella hanke aiotaan toteuttaa, on toimitettava saadut tiedot toisille jäsenvaltioille samanaikaisesti kuin se saattaa ne omien kansalaistensa tietoon. (1) EYVL L 73, 14.3.1997, s. 5. (2) EYVL L 175, 5.7.1985.